U-I-157/11
Natisni
Opravilna št.:
U-I-157/11
Datum odločitve:
17. 1. 2012
ECLI:
ECLI:SI:USRS:2012:U.I.157.11
Akt:
Zakon o letni dajatvi za uporabo vozil v cestnem prometu (Uradni list RS, št. 57/08) (ZLDUVCP), 7. čl.
Izrek:
Pobuda za začetek postopka za oceno ustavnosti 7. člena Zakona o letni dajatvi za uporabo vozil v cestnem prometu (Uradni list RS, št. 57/08) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
A. B. C., Č.
Datum vloge:
25. 7. 2011
Vrsta odločitve:
sklep
Vrsta rešitve:
zavrženje
Dokument:
US29652
Dokument v PDF obliki:
U-I-157-11.pdf
126 KB
Prenesite datoteko
U-I-157/11-3
17. 1. 2012
S K L E P
Ustavno sodišče je v postopku za preizkus pobude A. B. C., Č., ki ga zastopa zakonita zastopnica D. E. F., G., na seji 17. januarja 2012
sklenilo:
Pobuda za začetek postopka za oceno ustavnosti 7. člena Zakona o letni dajatvi za uporabo vozil v cestnem prometu (Uradni list RS, št. 57/08) se zavrže.
Obrazložitev
1. Pobudnikova zakonita zastopnica izpodbija v izreku tega sklepa navedeni predpis. Zatrjuje, da je v neskladju s 14. členom Ustave zakonska ureditev, po kateri se lahko oprostitev plačila letne dajatve za uporabo cest za vozila za prevoz invalidov (v tem primeru otroka s posebnimi potrebami) uveljavlja samo za osebna vozila z motorjem delovne prostornine dizelskega motorja do vključno 1900 ccm, za osebna vozila z motorjem delovne prostornine dizelskega motorja od 1900 ccm do vključno 2200 ccm pa samo, če imajo avtomatski menjalnik. Navaja, da je 11. 9. 2010 vložila vlogo za izdajo odločbe za oprostitev plačila letne dajatve za uporabo cest. Ker njeno vozilo presega prostornino dizelskega motorja 1900 ccm, jo je pristojni organ pozval, naj vlogo dopolni z dokazilom, da ima vozilo avtomatski menjalnik. Ker njeno vozilo takšnega menjalnika nima, vloge ni dopolnila in jo je zato pristojni organ zavrgel.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo – v nadaljevanju ZUstS). Po drugem odstavku navedenega člena ZUstS je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijani 7. člen Zakona o letni dajatvi za uporabo vozil v cestnem prometu (ZLDUVCP) ne učinkuje neposredno. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). V obravnavanem primeru je zakonita zastopnica pobudnika vložila vlogo za oprostitev plačila letne dajatve za uporabo cest, vendar zoper odločitev pristojnega organa ni izčrpala pravnih sredstev. Iz razlogov, navedenih v citiranem sklepu Ustavnega sodišča, zakonita zastopnica pobudnika zato ne izkazuje pravnega interesa za začetek postopka za oceno ustavnosti izpodbijane zakonske določbe. Ustavno sodišče je zato pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik dr. Ernest Petrič ter sodnice in sodnika dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, mag. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik